
Forord

I denne boken får du lese tanker og refleksjoner fra en ung autistisk kvinne, Laura.

Jeg ble kjent med Laura via den samtalegruppen vi i SPISS arrangerer for voksne autistiske personer, der hun var en av deltakerne.

Jeg deltok ikke selv i gruppen, men fikk høre om Laura via de to kollegaene mine som deltok som ledere. Det var også de som nominerte henne til den årlige SPISS-prisen vår, i 2024.

Prisen gis til en som har gjort mer enn man kan forvente for autismesaken, enten ved å jobbe direkte med og for autistiske mennesker eller ved å spre informasjon om autisme, med mål om å øke forståelsen generelt i samfunnet. Laura tilhører den sistnevnte kategorien.

Når stemmene skulle telles opp for de fem kandidatene vi hadde i 2024, viste det seg at Laura lå godt foran den som ble nummer to i avstemningen, og både han og Laura hadde sanket flere stemmer enn det noen gang er blitt gitt i denne prisens historie!

De fleste som stemte på henne trakk fram podkasten hun står for, mange sa de hadde lært utrolig mye av å lytte til de ulike episodene der.

I sammenheng med utdeling av prisen fikk jeg også vite at Laura skrev på bok. Og nå er altså resultatet klart, og du holder den ferdige boken i hånden.

God lesing!

Torill Fjæran-Granum. Daglig leder, SPISS AS




Jeg er Laura Avila

Det er med stor ydmykhet jeg tar dere med på en reise gjennom mitt liv.

Å dele disse tankene har vært en utfordrende, noe smertefull, men også rensende, og viktig oppgave, som jeg gruer meg litt til at du skal lese.

I dette øyeblikket, som jeg sitter og skriver, har jeg sommerfugler i magen, fordi min personlige fortelling vil nå ut til mange jeg ikke kjenner, og kroppen kjennes mer spent enn vanlig.

Men innerst inne, vet jeg, at det er riktig å dele min historie.

Store deler av livet mitt har vært som å vandre rundt i en labyrint. En skjebne, som jeg har lært å akseptere, og som jeg stadig håndterer bedre med tiden. Jeg føler at jeg gradvis vokser som menneske, forstår mer, og tar nye skritt, i retning av å bli en «klokere» versjon av meg selv.

Jeg har jobbet mye med å bearbeide mange hendelser i fra mitt liv, som jeg tidligere ikke riktig forstod. Mange av disse kunne jeg ikke løse alene. Jeg tror på å snakke om ting som har skjedd, og få skrevet det ut. Det er den eneste veien å komme seg videre på.

Mye av det mest smertefulle er bak meg, men utfordringene i hverdagen står fortsatt i kø. Håpet ved å dele min historie, er å forhindre at andre må krabbe igjennom den samme gjørmen, som holdt på å drukne meg.

Kanskje foreldre, besteforeldre, søsken, helsepersonell, lærere eller andre fagpersoner kan lære av mine erfaringer. For intet menneske på jord, fortjener å oppleve det jeg har måttet gjennomgå.

I denne boken vil jeg beskrive mine opplevelser og erfaringer, men også se nærmere på hva det innebærer å leve med en funksjonsvariasjon som min.

Jeg vil dele de utfordringer som har preget mitt liv, helt fra barndommen.

Målet er å kunne være med på å belyse diagnosen min på en positiv måte, og bryte ned fordommer rundt alle typer av funksjonsvariasjoner i samfunnet.

Jeg har et håp og en ambisjon om at boken også kan nå ut til grupper utover oss som lever med en funksjonsvariasjon. At det kan bli en bok for de som lever sammen med, og de som jobber rundt, så vel som oss - som har en diagnose.

Igjennom arbeidet med denne boka, har jeg overvunnet mange utfordringer, ved å ha enormt mye stamina. Jeg har vært utholdende, og lagt ned en nesten umenneskelig innsats, for å komme meg dit jeg er i dag. I tunge stunder, har det hjulpet å få oppløftende kommentarer, i fra mine foreldre.

Bakerst i boken kan du lese hva mine foreldre skriver i sine brev til meg.

I skriveprosessen har jeg også vært heldig å møte en mor, som har en sønn med samme funksjonsvariasjon som meg. Hun har lest gjennom store deler av manuskriptet, og gitt meg mange positive tilbakemeldinger på veien.

Hun ønsker å være anonym, fordi hennes sønn ikke vil at andre skal få vite om diagnosen han har fått.

I brevet; «Mor til Asperger», kan du lese hva hun skriver.

